b'\n_START_ARTICLE_\nSuvestinis Europos aktas\n_START_PARAGRAPH_\nSuvestinis Europos aktas (angl. Single European Act)\xc2\xa0\xe2\x80\x93 Europos Bendrij\xc5\xb3 valstybi\xc5\xb3 nari\xc5\xb3 sutartis, pasira\xc5\xa1yta 1986\xc2\xa0m. vasario 17 d. Liuksemburge. Akte i\xc5\xa1keltas tikslas sukurti bendr\xc4\x85 rink\xc4\x85 iki 1993\xc2\xa0m. sausio 1 d. ir sukurti Europos politinio bendradarbiavimo sistem\xc4\x85 (BUSP pradinink\xc4\x99)._NEWLINE_Suvestiniu aktu \xc5\xa1is dokumentas pavadintas tod\xc4\x97l, kad i\xc5\xa1 prad\xc5\xbei\xc5\xb3 tarpvyriausybin\xc4\x97 konferencija reng\xc4\x97 du dokumentus: Europos Bendrij\xc5\xb3 steigimo (Pary\xc5\xbeiaus ir Romos) sutar\xc4\x8di\xc5\xb3 pataisas ir EB valstybi\xc5\xb3 bendradarbiavimo u\xc5\xbesienio politikos srityje nuostatus. Komisijos si\xc5\xablymu buvo nuspr\xc4\x99sta abu dokumentus sujungti \xc4\xaf vientis\xc4\x85 tekst\xc4\x85.\n_START_SECTION_\nPrie\xc5\xa1istor\xc4\x97\n_START_PARAGRAPH_\nSEA poreikis atsirado kylant nepasitenkinimui tarp Europos Bendrij\xc5\xb3 nari\xc5\xb3 d\xc4\x97l nepakankamai laisvos prekybos tarp \xc5\xa1i\xc5\xb3 \xc5\xa1ali\xc5\xb3. Verslo ir politikos lyderiai nor\xc4\x97jo suderinti \xc4\xafstatymus tarp \xc5\xa1ali\xc5\xb3 ir i\xc5\xa1spr\xc4\x99sti politinius skirtumus._NEWLINE_Sutartimi buvo siekiama sukurti bendr\xc4\x85 rink\xc4\x85 iki 1993 met\xc5\xb3, tod\xc4\x97l \xc4\xafstatym\xc5\xb3 leidimo procesas pakoreguotas taip, kad skatint\xc5\xb3 didesn\xc4\xaf bendradarbiavim\xc4\x85 tarp institucij\xc5\xb3. Tokiu b\xc5\xabdu Europos Parlamentas pirm\xc4\x85 kart\xc4\x85 \xc4\xafgavo \xe2\x80\x9esvor\xc4\xaf\xe2\x80\x9c \xc4\xafstatym\xc5\xb3 leidyboje, o ES Taryboje \xc4\xafvestas dar platesnis daugumos balsavimas. Pagal \xc5\xa1i\xc4\x85 proced\xc5\xabr\xc4\x85, ES Taryba gal\xc4\x97jo ne tik kvalifikuota dauguma priimti teis\xc4\x97s akto pasi\xc5\xablym\xc4\x85, veikdama su Parlamento parama ir pagal Komisijos si\xc5\xablym\xc4\x85, bet ir panaikinti pasi\xc5\xablyto teis\xc4\x97s akto atmetim\xc4\x85 Parlamente vienbalsiai j\xc4\xaf priimdama.\n_START_SECTION_\nReik\xc5\xa1m\xc4\x97\n_START_PARAGRAPH_\nSuvestinis Europos aktas buvo pirm\xc4\x85 kart\xc4\x85 atliktos nuoseklios Europos Bendrij\xc5\xb3 steigimo sutar\xc4\x8di\xc5\xb3 per\xc5\xbei\xc5\xabros rezultatas. Akte i\xc5\xa1keltas tikslas sukurti bendr\xc4\x85 rink\xc4\x85 iki 1993\xc2\xa0m. sausio 1 d. ir sukurti Europos politinio bendradarbiavimo sistem\xc4\x85 (BUSP pradinink\xc4\x99)._NEWLINE_Pagrindiniai pakeitimai: siekiant s\xc4\x97kmingai sukurti Bendr\xc4\x85 rink\xc4\x85 iki 1993\xc2\xa0m., sprendimai Taryboje prad\xc4\x97ti da\xc5\xbeniau priimti kvalifikuota bals\xc5\xb3 dauguma (taip vienai valstybei tapo sunkiau vetuoti si\xc5\xablom\xc4\x85 teis\xc4\x97s akt\xc4\x85), sukurtos bendradarbiavimo ir pritarimo proced\xc5\xabros, kuriomis Parlamentui suteikiama daugiau \xc4\xaftakos.'